**SARATANI YA MLANGO WA KIZAZI KUATHIRI ZAIDI WANAWAKE WAISHIO NA VIRUSI VYA UKIMWI (VVU)**

Wanawake 35 waishio na Virusi vya UKIMWI wa shirika la AMWAVU (Akina Mama Waishio na Virusi vya UKIMWI) wamepatiwa mafunzo ya elimu ya Saratani ya Mlango wa Kizazi ili wawe na uwezo wa kuelimisha jamii inayowazunguka na hasa ya wanawake wenzao waishio na Virusi vya UKIMWI (VVU) katika Halmashauri ya Wilaya Bukoba.

Mafunzo haya ambayo yamefadhiliwa na Shirika la UN-Women kama Mfadhili na TACAIDS kama Mratibu yamefanyika kwa siku mbili katika ukumbi wa mikutano wa Halmashauri ya Wilaya Bukoba yakiwa ni utangulizi wa programu ya Uhamasishaji Jamii Kuhusu Saratani ya Mlango wa Kizazi ambayo inatazamiwa kutekelezwa kwa kipindi cha miaka miwili katika Halmashauri za Wilaya Bukoba, Muleba na Missenyi.

Mratibu wa Program za Afya ya Uzazi wa Ofisi ya Mganga Mkuu wa Mkoa wa Kagera Bi.Neema Kyamba ambaye pia alikuwa miongoni mwa wageni waalikwa katika mafunzo hayo amesema kwamba bado kuna uhitaji mkubwa katika eneo la uchunguzi wa Saratani ya Mlango wa Kizazi na kwamba wanawake wengi walio katika hatari ya kupata saratani hii ni wale waishio na Virusi vya UKIMWI (VVU) na hii inatokana na sababu kwamba kundi hili hushambuliwa sana na magonjwa nyemelezi.

Naye Mwezeshaji wa mafunzo hayo kutoka Wizara ya Afya Bi. Lucia Laurian alisema hapo awali wanawake ndio lilikuwa kundi pekee linaloathiriwa na Saratani hii lakini kwa sasa hata wanaume pia wanaathiriwa na kirusi cha saratani hii ya mlango wa kizazi katika maeneo yao mengine ya mwili na hasa kooni hivyo hata wao wanapaswa kupelekewa elimu hii ili waweze kuchukua tahadhari.

“Aidha, uchunguzi wa Saratani ya Shingo ya Kizazi haupaswi kufanyika kwa wanawake ambao hawana kizazi, wajawazito na ambao wako katika hedhi”. Alisema Bi. Lucia Laurian.